Yleisten kulutustavaroiden pitää täyttää kuluttajaturvallisuuslain ja ns. tietojenantoasetuksen vaatimukset. Teknisesti tuotteiden ja materiaalien on oltava sellaisia, että ne aidosti toimivat ilmoitettuun käyttötarkoitukseen. Tuotteet eivät saa esimerkiksi vaikeuttaa kohtuuttomasti hengittämistä tai aiheuttaa muuta vaaraa esimerkiksi erityisryhmille.
Käytettävien materiaalien osalta suuntaviivoja on mahdollista saada soveltuvin osin myös esimerkiksi komission tulkinnoista, ks. viimeiseen kysymykseen annettu vastaus Q8.
Yleisiksi kulutustavaroiksi tarkoitetuille kansanmaskeille ei ole yhdenmukaistettuja eurooppalaisia standardeja, toisin kuin henkilönsuojaimiksi tai lääkinnällisiksi laitteiksi tarkoitetuille maskeille on. Muille tuotteille, kuten henkilönsuojaimille ja lääkinnällisille laitteille, suunnattuja standardeja voi soveltuvin osin hyödyntää myös yleisten kulutustavaroiden valmistuksessa ja suunnittelussa.
Marraskuussa 2022 on julkaistu kansanmaskeihin liittyvä tekninen spesifikaatio CEN/TS 17553:2022 Textiles and textile products. Community face coverings. Minimum requirements, methods of testing and use. Siihen on koottu suosituksia kansanmaskien toiminnallisuuteen, suorituskykyyn, muotoiluun, käyttöohjeisiin, merkintöihin, varoituksiin ja pakkauksiin liittyen. Se esittelee myös joitain testausmenetelmiä. Tekninen spesifikaatio ei kuitenkaan luo turvallisuus- ja vaatimustenmukaisuusolettamaa.
HUOM! Jos tuotteen tiedoissa tai markkinointimateriaalissa viitataan henkilönsuojaimia tai lääkinnällisiä laitteita koskeviin standardeihin:
tuotetta ei enää voida pitää yleisenä kulutustavarana
tuotteen tulee täyttää muutkin henkilönsuojainasetuksen tai lääkinnällisiä laitteita koskevan lainsäädännön vaatimukset.
Lisätietoa kankaisten maskien valmistamisesta on myös Tukesin, Fimean ja TTL:n 3.4.2020 julkaisemassa yhteistiedotteessa.